Ludwig Demarmels

(rcb)

L’enconuschent pictur artist Ludwig Demarmels ha quest atun cumplenì 70 onns. Per quest giubileum ha ses ami Max Tobler publitgà ina preschentaziun da l’artist e si’ovra en la chasa editura Desertina. Ludwig Demarmels è naschì a Stierva ed ha passentà il temp da si’uffanza per gronda part a Tavau. 1951 prenda el dimora a Romanshorn, nua ch’el posseda in affar da pictur. Davent dal 1961 sa deditgescha el sulettamain a l’art da picturar. Si’emprima exposiziun ha l’artist gì 1938 a Tavau. Da l’onn 1962 davent ha el exponì en var 22 galarias en l’entira Svizra, tranter auter er a Savognin. Ludwig Demarmels dominescha las pli diversas tecnicas da l’art figurativ. Sias ovras orneschan fatschadas publicas e paraids privatas: relievs, plasticas da fier, sgrafits e frescos. El dissegna e pictura ses maletgs cun plima, fieuter, tusch, ieli ed el dominescha er la tecnica da rullar e maschadar, l’aquarel, la grafica stampada, l’entagl etc.
Il cudesch gist cumparì dat ina survista impressiunanta da sia lavur e quai en buna grafica e cun reproducziuns da qualitad. Il supprim interess da l’artist s’auda a l’uman, ma er a la cuntrada. Ses maletgs èn figurativs e reflecteschan emoziun ed atmosfera. Malgrà che Ludwig Demarmels è dapi decennis a Romanshorn ha el in stretg liom cun sia patria grischuna. Tras ses art es el conuschent, surtut en Surmeir ed a Tavau. 
Il cudesch gist cumparì na vegn betg be a far plaschair a l’artist, mabain a mintgin che chatta access a si’ovra. Ils texts èn scrits en divers linguatgs (tudestg, rumantsch, englais). Sper Max Tobler ha er Rina Steier-Peduzzi da Savognin fatg omagi a l’artist cun ina bella contribuziun rumantscha.
Max Tobler: Ludwig Demarmels. Ediziun Desertina, Mustér, 100 paginas, fr. 56.--.